Mmusi 'nie enigste leier' wat DA wil los | Netwerk24
Deur Philda Essop 23 Oktober 2019 16:34
Mmusi Maimane, DA-leier, is blykbaar nie die enigste leier wat uit die DA wil padgee nie.
Netwerk 24 het vertroulik verneem dat gesprekke glo agter die skerms by die vergadering van die DA se federale bestuur in Johannesburg aan die gang is om 'n uittog uit die party te voorkom.
Na verneem word het Maimane reeds sy bedanking ingedien en daar is glo ook ander wat saam met hom wil loop.
'n Ingeligte bron het Woensdag gesê 'n provinsiale leier van een van die DA se grootste provinsies het glo ook bedank sowel as ander lede. Dit is nie bekend hoeveel ander lede ook vir Maimane wil volg nie.
Gesprekke is glo agter die skerms aan die gang om dié DA-lede te oortuig om nie die party te verlaat nie. Die plan is na verneem word om 'n nuwe politieke party te begin en daar is glo reeds befondsing daarvoor beskikbaar.